Page:Gospel of Saint John in West-Saxon.djvu/116

72 42. And þēah manega of ðām ealdron gelȳfdon on hyne; ac hī hit ne cȳddon, for þǣra Pharisea þingon, þē lǣs hig man ūt ādrife of hyra gesomnunge.

43. Hī lufodon manna wuldor swīðor þonne Godes wuldor.

44. Sē Hǣlend clypode and cwæð tō him, Sē þe gelȳfað on mē, ne gelȳfþ hē nā on mē, ac on þone þe mē sende.

45. And sē ðe mē gesyhþ gesyhð þone þe mē sende.

46. Ic cōm tō lēohte on middaneard, and nān ðāra þe gelȳfð on mē ne wunað on þȳstron.

47. And gif hwā gehȳrð mīne word, and ne gehylt, ne dēme ic hine; ne cōm ic middaneard tō dēmanne, ac þæt ic gehǣle middaneard.

48. Se þe mē forhigð, and mīne word ne underfēhð, hē hæfþ hwā him dēme; sēo spǣc þe ic spæc, sēo him dēmð on þām ȳtemestan dæge.

49. For þām þe ic ne spece of mē sylfon; ac sē Fæder þe mē sende, hē mē bebēad hwæt ic cweþe, and hwæt ic spece.

50. And ic wāt þæt his bebod ys ēce līf; þā þing þe ic sprece ic sprece swā Fæder mē sǣde.